CELEX: 32006L0018
Language: sk
Date: 2006-02-14 00:00:00
Title: Smernica Rady 2006/18/ES zo  14. februára 2006 , ktorou sa mení a dopĺňa smernica 77/388/EHS, pokiaľ ide o znížené sadzby dane z pridanej hodnoty

22.2.2006   
            
            
               SK
            
            
               Úradný vestník Európskej únie
            
            
               L 51/12
            
         
      SMERNICA RADY 2006/18/ES
   zo 14. februára 2006,
   ktorou sa mení a dopĺňa smernica 77/388/EHS, pokiaľ ide o znížené sadzby dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 93,
   so zreteľom na návrh Komisie,
   so zreteľom na stanovisko Európskeho parlamentu (1),
   so zreteľom na stanovisko Európskeho hospodárskeho a sociálneho výboru (2),
   keďže:
   
               (1)
            
            
               Možnosť uplatňovania zníženej sadzby dane z pridanej hodnoty by sa mala vzťahovať na dodania tepla prostredníctvom ústredného kúrenia, tak ako na dodania zemného plynu a elektriny, pre ktoré možnosť uplatňovania zníženej sadzby už ustanovila šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný vymeriavací základ (3).
            
         
               (2)
            
            
               Na lepšie hodnotenie vplyvu znížených sadzieb je potrebné, aby Komisia vypracovala hodnotiacu správu o vplyve znížených sadzieb uplatňovaných na služby, ktoré sa poskytujú na miestnej úrovni, najmä so zreteľom na tvorbu pracovných príležitostí, hospodársky rast a dobré fungovanie vnútorného trhu.
            
         
               (3)
            
            
               Skúšobné uplatňovanie znížených sadzieb pre služby s vysokým podielom ľudskej práce by sa preto malo predĺžiť do 31. decembra 2010 a všetkým členským štátom by sa taktiež malo umožniť zúčastniť sa ho za rovnakých podmienok.
            
         
               (4)
            
            
               Je preto potrebné, aby členské štáty, ktoré si želajú využiť možnosť ustanovenú v článku 28 ods. 6 smernice 77/388/EHS po prvýkrát, ako aj členské štáty, ktoré si želajú zmeniť a doplniť zoznam služieb, na ktoré toto ustanovenie uplatňovali v minulosti, predložili Komisii žiadosť spolu s relevantnými údajmi potrebnými na účely hodnotenia. Uvedené predbežné hodnotenie Komisiou sa nezdá byť potrebné v prípadoch, keď členské štáty získali povolenie v minulosti a predložili Komisii o tom správu.
            
         
               (5)
            
            
               Na účely zabezpečenia právnej kontinuity by sa táto smernica mala uplatňovať od 1. januára 2006.
            
         
               (6)
            
            
               Vykonávanie tejto smernice si nevyžaduje žiadnu zmenu a doplnenie právnych predpisov členských štátov,
            
         PRIJALA TÚTO SMERNICU:
   Článok 1
   Smernica 77/388/EHS sa mení a dopĺňa takto:
   
               1.
            
            
               Článok 12 sa mení a dopĺňa takto:
               
                           a)
                        
                        
                           v odseku 3 sa písmeno b) nahrádza takto:
                           
                                       „b)
                                    
                                    
                                       Členské štáty môžu uplatniť zníženú sadzbu na dodania zemného plynu, elektriny a tepla prostredníctvom ústredného kúrenia za predpokladu, že nehrozí narušenie hospodárskej súťaže. Členský štát, ktorý má v úmysle uplatňovať takúto sadzbu, to oznámi vopred Komisii. Komisia rozhodne o tom, či hrozí narušenie hospodárskej súťaže. Ak Komisia takéto rozhodnutie neprijme do troch mesiacov po obdržaní oznámenia, má sa za to, že nehrozí žiadne nebezpečenstvo narušenia hospodárskej súťaže.“;
                                    
                                 
                     
                           b)
                        
                        
                           v odseku 4 sa dopĺňa nasledujúci pododsek:
                           „Komisia najneskôr 30. júna 2007 predloží Európskemu parlamentu a Rade na základe štúdie vykonanej skupinou nezávislých ekonomických odborníkov súhrnnú hodnotiacu správu o vplyve znížených sadzieb uplatňovaných na služby, ktoré sa poskytujú na miestnej úrovni, vrátane reštauračných služieb, najmä so zreteľom na tvorbu pracovných príležitostí, hospodársky rast a dobré fungovanie vnútorného trhu.“
                        
                     
         
               2.
            
            
               Článok 28 ods. 6 sa mení a dopĺňa takto:
               
                           a)
                        
                        
                           prvý pododsek sa nahrádza takto:
                           „Rada môže jednomyseľne na základe návrhu Komisie povoliť členskému štátu, aby uplatňoval najdlhšie do 31. decembra 2010 znížené sadzby stanovené v treťom pododseku článku 12 ods. 3 písm. a) na služby uvedené v najviac dvoch kategóriách uvedených v prílohe K. Vo výnimočných prípadoch môže byť členský štát oprávnený uplatňovať znížené sadzby na služby z troch vyššie uvedených kategórií.“;
                        
                     
                           b)
                        
                        
                           štvrtý pododsek sa nahrádza takto:
                           „Každý členský štát, ktorý si želá uplatňovať zníženú sadzbu na jednu alebo viaceré služby uvedené v prvom pododseku v zmysle tohto ustanovenia po prvýkrát po 31. decembri 2005, to oznámi Komisii do 31. marca 2006. Do tohto dátumu poskytne Komisii všetky relevantné údaje týkajúce sa nových opatrení, ktoré má v úmysle zaviesť, najmä:
                           
                                       a)
                                    
                                    
                                       rozsah pôsobnosti opatrenia a podrobný popis dotknutých služieb;
                                    
                                 
                                       b)
                                    
                                    
                                       údaje preukazujúce, že sú splnené podmienky stanovené v druhom a treťom pododseku;
                                    
                                 
                                       c)
                                    
                                    
                                       údaje o rozpočtových nákladoch plánovaného opatrenia.“
                                    
                                 
                     
         Článok 2
   Táto smernica nadobúda účinnosť dňom jej uverejnenia v Úradnom vestníku Európskej únie.
   Uplatňuje sa od 1. januára 2006.
   Článok 3
   Táto smernica je určená členským štátom.
   
      V Bruseli 14. februára 2006
      
         
            Za Radu
         
         
            predseda
         
         K.-H. GRASSER
         
      
   
   
      (1)  Ú. v. EÚ C 89 E, 14.4.2004, s. 138.
   
      (2)  Ú. v. EÚ C 32, 5.2.2004, s. 113.
   
      (3)  Ú. v. ES L 145, 13.6.1977, s. 1. Smernica naposledy zmenená a doplnená smernicou 2005/92/ES (Ú. v. EÚ L 345, 28.12.2005, s. 19).